《贺新郎 竹逸斋中紫牡丹枯而复生为填此词》
清代·陈维崧

日暖莺声细。喜亭亭、依然玉琢，吴宫小字。暂别红尘刚一载，还傍画楼珠砌。

却又斗、新兴鬟髻。多少桃腮和杏脸，算旧人、远胜新人丽。

论族望，雒阳魏。

看花漫忆当年事。记人名、一般颜色，几般才艺。自被子规催去急，零落娇香满地。

拚舞榭、为伊长闭。若使紫台真再返，笑鸿都、枉用骖鸾计。

花凝笑，又含睇。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。